เตรียมรับมือฤดูร้อน แนะประชาชนประหยัดการใช้ไฟฟ้า หมั่นบำรุงรักษาเครื่องใช้ไฟฟ้าให้พร้อมใช้งานและปลอดภัยอยู่เสมอ
นายจุมภฎ หิมะเจริญ ผู้อำนวยการฝ่ายสื่อสารองค์กร การไฟฟ้านครหลวง หรือ MEA กล่าวว่า ในช่วงฤดูร้อนจะมีจำนวนผู้ใช้ไฟฟ้าและสถิติแนวโน้มการใช้ไฟฟ้าเพิ่มขึ้น จึงมีการจัดเตรียมแผนงานปรับปรุงสำหรับรองรับการจำหน่ายกระแสไฟฟ้าในช่วงฤดูร้อน นอกจากนี้ยังมีการนำนวัตกรรมที่ทันสมัยโดยใช้เทคโนโลยีควบคุมระบบไฟฟ้า (SCADA) และระบบ (DMS) ในการควบคุมแรงดันและการจ่ายกระแสไฟฟ้าเพื่อให้ระบบไฟฟ้ามีความเพียงพอมั่นคงและปลอดภัย พร้อมกันนี้ยังมีระบบการทำงานภาคสนามที่เน้นให้ประชาชนมีส่วนร่วมกับเจ้าหน้าที่โดยใช้ MEA Smart Life Application ที่สามารถถ่ายภาพ แจ้งเหตุไฟฟ้าขัดข้องได้ทันที ทำให้ระบบจำหน่ายกระแสไฟฟ้าเป็นไปอย่างมั่นคงตลอดฤดูร้อนปี 2564 สำหรับข้อแนะนำการประหยัดไฟฟ้าในช่วงฤดูร้อน เพื่อให้มีประสิทธิภาพและปลอดภัย ควรดูแลบำรุงรักษาเครื่องใช้ไฟฟ้าให้พร้อมใช้งานและปลอดภัยอยู่เสมอ ปรับเปลี่ยนพฤติกรรมการใช้ไฟฟ้า เช่น ปิดไฟดวงที่ไม่ใช้ ปรับลดอุณหภูมิเครื่องปรับอากาศมาอยู่ที่ระดับ 26 องศาเซลเซียส ปลดปลั๊กเครื่องใช้ไฟฟ้าที่ไม่ใช้งานและควรใช้อุปกรณ์ไฟฟ้าอย่างระมัดระวังเพื่อป้องกันไฟฟ้าลัดวงจร รวมทั้งติดตั้งสายดินพร้อมเครื่องตัดไฟรั่วเพื่อป้องกันอันตรายจากกระแสไฟฟ้านอกจากนี้ การไฟฟ้านครหลวง ยังเตรียมความพร้อมรับสถานการณ์ก่อนเข้าสู่ฤดูร้อนของทุกปีเนื่องจากมักจะเกิดพายุฤดูร้อน โดยจัดเจ้าหน้าที่ดูแลระบบไฟฟ้าและลงพื้นที่บำรุงรักษาระบบจำหน่าย ตรวจสอบและบำรุงรักษาอุปกรณ์ไฟฟ้า ตลอดจนมีการติดตั้งระบบไฟฟ้าสำรองในสถานที่สำคัญเพื่อให้ระบบจำหน่ายกระแสไฟฟ้ามีประสิทธิภาพ ดูแลระบบไฟฟ้าให้บริการแก้ไขไฟฟ้าขัดข้อง ตลอด 24 ชั่วโมง หากประชาชนพบเห็นอุปกรณ์ไฟฟ้าชำรุด หรือไม่ปลอดภัยสามรถแจ้งได้ที่ MEA Smart Life , ช่องทางโซเชียลมีเดียต่างๆ ได้แก่ Facebook : การไฟฟ้านครหลวง MEA, Line : MEA Connect และศูนย์บริการข้อมูลผู้ใช้ไฟฟ้าการไฟฟ้านครหลวง MEA Call Center 1130